Hierdie Sondag is reeds die vyftigste dag ná Jesus se opstanding en deur die afgelope Paastyd het ons gehoor dat die krag en die effek van die opstanding van Jesus inderdaad 'n gebeure is waaroor daar gejuig (Jubilate) moet word, 'n nuwe lied gesing moet word (Cantate); 'n gebeure is wat ons met hoop laat uitroep na die wederkoms van ons Here! (Rogate)
Op hierdie Sondag is dit egter goed om vir oulaas stil te word en te luister (Exaudi) na die betekenis van sy opstanding, wat dit vir ons inhou en beteken en dan daarvolgens te gaan lewe!
3'n Vuur trek voor Hom uit
Sang: Lied 202 "Prys Hom die Hemelvors 1,2,3"
E-kerk het onlangs 'n kontekstuele "10 gebooie" versprei vir 'n tyd soos hierdie in Suid-Afrika. Roedolf Botha is die skrywer…
Lied 176 "Halleluja, U is Koning vs 1 (Herhaal 2-3 keer)"
Skriflesing: Psalm 97
Seën: Openbaring 22
Gemeente: Die Heer het waarlik opgestaan. (Herhaal 2-3 maal)
Voorganger: Genade vir julle en vrede van Hom wat is en wat was en wat kom, en van die sewe Geeste wat voor sy troon is; en van Jesus Christus, die betroubare Getuie, die Eersgeborene uit die dood en die Heerser oor die konings van die aarde.
Gemeente: Aan Hom wat ons lief het en ons deur sy bloed van ons sondes verlos het, wat ons 'n koninkryk gemaak het, priesters vir God, sy Vader — aan Hom kom die heerlikheid en die sterkte toe, vir ewig en ewig. Amen (uit Op 1:4-6).
1. Ek hou vandag op om myself of my eie etniese groep as 'n verontregte slagoffer te sien en oefen myself eerder om te ontwikkel in 'n sterker mens wat swaar storms saam met die Here kan trotseer.
2. Ek aanvaar die ganse lewe in SA soos dit is en nie soos wat ek dit graag wil hê nie. Dit gaan immers nie oor my nie.
3. Ek sal nie my ore uitleen aan bedrieglike profete wat vals hoop saai nie. Hoop is belangrik, maar die ontnugtering van vals hoop is dodelik. Vra vir Jeremia (Jer 29:8-9).
4. Ek weier om enige besluite te neem gegrond op negatiewe emosies soos vrees of woede.
5. Ek sal enige onreg wat my aangedoen word die hoof bied deur nie bitter te raak nie maar eerder poog om te vergewe asook genesende, hoopvolle aksies en verhoudinge te inisieer.
6. My lewensvreugde sal nie afhang daarvan of eksterne omstandighede in SA verander of nie maar primêr van my verhouding met God. Ek sal dus bid en hoop vir goeie weer maar myself oefen om gereed te wees vir reën en storms.
7. Ek weier dat die nuus op TV, asook populêre en publieke opinie my emosies en sienings bepaal en sal eerder proaktief nuwe Jesus-oë ontwikkel van buitengewone genade, geloof, hoop en liefde vir Suid-Afrika en vir álle mede-Suid-Afrikaners.
8. Ek sien al die kultuurgroepe in SA as 'n Godgegewe verskeidenheid, wat ons bestaan kan verryk indien ons dit omhels.
9. Ek sal intensioneel brûe bou tussen mense van alle rasse in SA deur mede-Suid-Afrikaners van kleur ook te bevriend en by hulle te leer.
10. Ek sal intensioneel poog om intelligensie te ontwikkel vir ander kulture in SA, hulle te leer ken en verstaan, totdat die liefde van Jesus sigbaar word vir almal.
Lied: 176 "Halleluja, U is Koning vs 1 (Herhaal 2-3 keer)"
Die sleutelwoord van die Familie-oomblik kom in albei hierdie liedere voor.
Teks en Musiek:Tom Hiemstra
Teks:[strofes 3,4 onbekend]
3. Driemaal heilig is die Heer,
Voorganger: Here van die lewe, U het die dood oorwin sodat ons vry kan wees van alles wat ons wil bind – vrees, haat, jaloesie, liefdeloosheid, vyandskap, woede, rusies, verdeeldheid, skeuring. Ons is vry van die sondelas wat ons gevange wil hou, want Christus, die Heer, het opgestaan.
In Psalm 97 is daar heelparty woorde wat beskryf "hoe" God is en "wat" Hy doen. Voltooi die woorde van 1 tot 7 om die sleutelaard van God te ontdek in die gemerkte blokkies van bo na onder.
1. God is so volgens vs 6
2. God doen dit volgens vs 1
3. Die wonderdaad van God is slegs 3 letters in vs 10
4. So is God se naam in vs 12
5. God word so aangespreek in vs 9
6. Nog een van die dinge wat Hy doen in vs 10
7. God doen dit met die lewe in vs 10
Vandag is die vyftigste dag sedert ons viering van Jesus se opstanding uit die dood. Vandag vier ons die ewige trou van God wat God se getroue dienskneg, Jesus Christus, uit die dood opgewek het.
Ons teks kom uit die Vierde Psalmboek, die vierde van die vyf groepe of boeke waarin die 150 psalms ingedeel word.
Die vierde Psalmboek , Psalms 90-106, fokus op die feit dat Jahwe reg deur die eeue getrou gebly het aan die volk van Israel. God het trou gebly ten spyte van die sonde vanDawid se koningshuis en die volk se voortdurende ongehoorsaamheid. Die vierde Psalmboek eindig met 'n appèl aan Jahwe om die ballinge weer terug te bring na Jerusalem, soos dit in Ps. 106:47 uitgespel word.
Dié tema van God se getrouheid deur die geslagte word onder andere bevestig deur die eerste Psalm in die reeks, Psalm 90, wat 'n Psalm van Moses is. Uiteraard kom dié Psalm waarskynlik uit 'n vroeër tyd, maar word hier reg aan die begin geplaas om hierdie tema van God as toevlug van geslag tot geslag in te lui: "Here, U was vir ons 'n toevlug van geslag tot geslag." (Ps. 90:1).
Aan die einde van die vierde Psalmboek word weereens die verhaal van Moses en die volk in die twee laaste Psalms, Psalm 105 en 106, aangeroer, waarmee die tema van God se getrouheid as't ware omgeklink word:
"Hy hou sy verbond altyd in stand" (Ps. 105:8) en
"aan sy liefde is daar geen einde nie!" (Ps. 106:1).
Soos God aan Dawid getrou was, só was Hy inderdaad reeds getrou van Moses af, wat die hoop op die terugkeer uit ballingskap vir die volk lewend hou.
Dit is waarom Psalm 91 so baie maak van die oproep om by die Allerhoogste skuiling te vind (Ps. 91:1), om vir Hom te sê: "U is my toevlug en my veilige vesting, my God op wie ek vertrou." (Ps. 91:2). En ons sal goeddoen om hierdie oproep te gehoorsaam!
Hierdie Psalmboek bevat veral Lofpsalms wat God se redding en koningskap besing, want: "Dit is goed om die Here te loof, om u Naam te besing, Allerhoogste, om elke môre van u liefde te getuig en elke aand van u trou … U groot dade, Here, het my baie bly gemaak, ek wil juig oor wat U doen, Here … Wie dit nie besef nie, is 'n dom mens." (Ps. 92:2-7).
Psalm 97 kan in twee dele verdeel word:
"U, Here, is die Allerhoogste oor die hele aarde" – vers 1–9
"Verbly julle in die Here, regverdiges" – vers 10–12
Deel 1: Die Allerhoogste
Die Here se koningskap word in verse 1 tot 9 op twee maniere beskryf:
Raak die hele skepping
Dit word eerstens in beeldende terme as 'n kosmiese gebeure geteken (dit raak die hele skepping): die aarde juig, die afgeleë eilande is bly, wolke en duisternis omring Hom, vuur gaan voor Hom uit en verbrand sy teenstanders, Sy weerligstrale verlig die wêreld, die aarde "sien dit" en sidder, en die berge smelt soos was voor Hom.
Die inhoud van hierdie lofprysing van die heelal is die reg en geregtigheid waarmee God regeer. 'n Mens hoor hierin die vroeëre verskynings van die Here in soortgelyke omstandighede by Sinaiberg in die tyd van Moses (Eksodus 19) en op effens gewysigde manier by Horebberg in die tyd van Elia (1 Konings 19 – die Here was juis nie in die sterk wind, aardbewing of vuur nie, maar in die "fluistering in die windstilte").
Die Here se koningskap word tweedens steeds op beeldende wyse as 'n kommunikasiegebeure geteken: die hemele verkondig sy geregtigheid sodat al die volke Sy Majesteit kan sien (vgl. Ps. 19: God bestaan en God praat met ons).
Hierdie getuienis oor God het twee uitkomste:
Aan die eenkant staan almal wat afgodsbeelde dien, beskaamd, want dié afgode moet in aanbidding voor Hom buig (vers 7b)!
Aan die ander kant hoor die Godstad, Jerusalem, met sy tempel op die Sionsberg, sowel as die "dogters van Juda" (=stede van Juda) dit en het 'n groot blydskap en juig oor God se posisie as die Allerhoogste oor die hele aarde wat ver verhewe is bo alle gode.
Deel 2: Verbly julle in die Here
In verse 10 tot 12 word gelowiges opgeroep om hulle in die Here te verbly.
Omdat God se koningskap nie net kosmies gedemonstreer word nie, maar inderdaad ook aan mense gekommunikeer word, kan die gelowiges hulle in die Here verbly. Hulle word nie net as regverdiges en troue dienaars (dissipels of "volgelinge" – 2014 vertaling) geteken nie, maar as "liefhebbers van die Here" (1933 vertaling – "Lovers of Jahwe" soos in verskeie Engelse vertalings). Dit is mense wat hulle aktief beywer om met God geassosieer te word, om met Hom in verhouding te lewe, wat Hom liefhet bo alles.
Dié liefhebbers van die Here word bemoedig om nie net die Here lief te hê nie, maar ook die slegte en die kwade te haat in die wete dat God die lewe van sy troue volgelinge beskerm en hulle uit die hand van goddelose mense sal red. Dit is ook die raad van die Wysheid in Spreuke 8 waaroor ek vroeër die volgende geskryf het:
"Aan die een kant begelei die Wysheid jou tot die haat van 'n verkeerde lewe, hoogmoed, hovaardigheid, en slinkse woorde (8:13).
Aan die ander kant begelei die Wysheid jou om paraat te wees om sukses te kan behaal (8:14), en veral lief te wees om mag en gesag op die regte manier uit te oefen (8:15-16)."
Met die pragtige beeld van God wat as't ware die lig vir regverdiges aansteek, word die vreugde van dié wat met opregtheid God lief het, geteken. Hulle kan inderdaad hulle in die Here verbly en sy heilige, gevierde Naam loof.
Kom ons dink na oor die boodskap van hierdie psalm vir ons tyd:
Ons moet opnuut weer vasgryp dat God koning is. Dit is so ryk aan betekenis!
God is "koning"! Alles is nie lukraak en buite beheer nie. Bokant die storms staan die troon van geregtigheid, van beregting en gerig. Altyd daar, ook vir ons in ons nood, ook "teenoor" ons in ons chaotiese eiegeregtigheid. Dit gaan om koningskap met beide sy snykant en sy blykant, koningskap wat ons genadiglik staande hou en terselfdertyd ons pretensies genadeloos platvee.
"God" is koning! Daarmee word die chaosmagte, die imposante grotes en die belaglike kleintjies, van hulle beheer oor ons gestroop. Om die ware koning te dien, is om meer en minder kneg te wees – meer toegewyd en minder slaafs. Ons "ja" vir die koning bevry ons om "nee" te sê vir talle ander magsaansprake wat noodwendig beskaam. Boonop ontmoet hierdie koning ons ook as liefdevolle ouer en betroubare beskermer. Die koning "oor" ons is ook die koning "vir" ons, soos die kruis bewys. Ons leef in en uit die glans van God se heerlikheid en daarom met blydskap en lof. Vir die koning se getroues is vreugde 'n opdrag. "All his biddings are to our delight" (CS Lewis).
God "is" koning! God se koningsheerskappy is nie die produk van ons begeertes, verlangens en vrese nie. Ons, as enkelinge en gemeenskap, is die skeppinge van God se heerskappy. Ons het nie van God die Koning gemaak nie, ons het God nie verkies nie. God "is" koning. Die koning ontmoet ons in werklikheid, heerlikheid en uniekheid. Ons lewe uit hierdie werklikheid en skik ons wêreld daarna.
"God is koning!" is altyd weer verrassend, skeppend, bevestigend en ontwrigtend. DieHere se koningskap is 'n bron van troos, en ook 'n aansporing om die Here getrou te dien en te gehoorsaam.
Liefhebbers van die Here
"Liefhebbers van die Here"! Dit is 'n wonderlike beskrywing van die regverdiges, dié wat in opregtheid hulleself aan die Here verbind, dié wat Hom getrou navolg en sy dissipels is. Maak nie saak waar 'n mens jouself dus bevind op hierdie wêreld nie, selfs al is dit op 'n ver afgeleë eiland, dáár kan jy 'n liefhebber van die Here wees en jou verlustig in sy heerskappy!
Dit is hierdie beskrywing van Psalm 97 wat ons graag op onsself van toepassing moet maak: "Liefhebbers van die Here". Dit is wie ons is, en só wil ons bekend staan. Om die waarheid te sê, dit is hoe ons graag wil hê die Here aan ons moet dink. En skielik staan ons op heilige grond ….